作者:高適
標題:奉酬睢陽李太守
內容:公族稱王佐，朝經允帝求。本枝疆我李，磐石冠諸劉。禮樂光輝盛，山河氣象幽。系高周柱史，名重晉陽秋。華省膺推擇，青雲寵宴遊。握蘭多具美，前席有嘉謀。賦得黃金賜，言皆白璧酬。著鞭驅駟馬，操刃解全牛。出鎮兼方伯，承家複列侯。朝瞻孔北海，時用杜荊州。廣固才登陟，毗陵忽阻修。三臺冀入夢，四嶽尚分憂。郡邑連京口，山川望石頭。海門當建節，江路引鳴騶。俗見中興理，人逢至道休。先移白額橫，更息赭衣偷。梁國歌來晚，徐方怨不留。豈伊齊政術，將以變澆浮。訟簡知能吏，刑寬察要囚。坐堂風偃草，行縣雨隨輈。地是蒙莊宅，城遺閼伯丘。孝王餘井徑，微子故田疇。冬至招搖轉，天寒螮蝀收。猿巖飛雨雪，兔苑落梧楸。列戟霜侵戶，褰幃月在鉤。好賢常解榻，乘興每登樓。逸足橫千里，高談注九流。詩題青玉案，衣贈黑貂裘。窮巷軒車靜，閑齋耳目愁。未能方管樂，翻欲慕巢由。講德良難敵，觀風豈易儔。寸心仍有適，江海一扁舟。